2022/0427 (NLE)

Javaslat

A TANÁCS VÉGREHAJTÁSI HATÁROZATA

a Luxemburg helyreállítási és rezilienciaépítési terve értékelésének jóváhagyásáról szóló (EU) (ST 10155/21; ST 10155/21 ADD 1) tanácsi végrehajtási határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 18. cikke (2) bekezdésére,

tekintettel az Európai Bizottság javaslatára,

mivel:

(1)Azt követően, hogy Luxemburg 2021. április 30-án benyújtotta nemzeti helyreállítási és rezilienciaépítési tervét (a továbbiakban: terv), a Bizottság javaslatot terjesztett elő a Tanácsnak, amelyben pozitív értékelést adott a tervről. A Tanács a 2021. július 13-i tanácsi végrehajtási határozat útján jóváhagyta a pozitív értékelést.

(2)Az (EU) 2021/241 rendelet 11. cikkének (2) bekezdése értelmében az egyes tagállamoknak nyújtott vissza nem térítendő pénzügyi támogatáshoz tartozó maximális pénzügyi hozzájárulást az ott meghatározott módszerrel 2022. június 30-ig aktualizálni kell. A Bizottság 2022. június 30-án bemutatta az Európai Parlamentnek és a Tanácsnak az aktualizálás eredményeit.

(3)Luxemburg 2022. november 11-én az (EU) 2021/241 rendelet 18. cikkének (2) bekezdésével összhangban benyújtotta a Bizottságnak aktualizált tervét, amelyben figyelembe veszi az aktualizált maximális pénzügyi hozzájárulást. Az (EU) 2021/241 rendelet 19. cikkének megfelelően a Bizottság a rendelet V. mellékletében foglalt értékelési iránymutatásokkal összhangban értékelte az aktualizált terv relevanciáját, eredményességét, hatékonyságát és következetességét.

(4)A Luxemburg által benyújtott aktualizálás az 1.A komponens keretében tervezett „digitális készségek” beruházást, valamint az 1.A-6-tól 1.A-8-ig terjedő sorszámú mérföldköveket és célokat érinti („készségfejlesztés, átképzés és továbbképzés”).

(5)Luxemburg aktualizált tervéből törölték a „digitális készségek” beruházást, amelynek keretében a 2021 januárja és márciusa között csökkentett munkaidőben foglalkoztatott munkavállalók számára terveztek a digitális készségekkel kapcsolatos e-tanfolyamokat. A „digitális készségek” beruházás, az 1.A-6. sorszámú cél, valamint az 1.A-7. és az 1.A-8. sorszámú mérföldkő leírását törölni kell a 2021. július 13-i tanácsi végrehajtási határozat szövegéből.

(6)A Luxemburg által benyújtott nagyon korlátozott mértékű módosítás nem érinti a terv relevanciájára, eredményességére, hatékonyságára és következetességére vonatkozó pozitív értékelést.

(7)A 19. cikk (3) bekezdésének b) pontjában foglalt értékelési kritériumot illetően az aktualizált terv a „digitális készségek” beruházás nélkül is kezeli a Tanács által 2019-ben és 2020-ban Luxemburgnak címzett országspecifikus ajánlásokban azonosított kihívások összességét vagy jelentős részét, köztük a munkaerőpiaci politikákkal és a digitális átállással összefüggőket is. Az aktualizált terv továbbra is tartalmaz digitális intézkedéseket, köztük át- és továbbképzési intézkedéseket. Például a FutureSkills elnevezésű program az álláskeresők számára biztosítja a humán, a digitális és a vezetési készségek fejlesztését, és ezen belül külön cél vonatkozik a 45 éves vagy annál idősebb álláskeresőkre. A „Skillsdësch” elnevezésű reform célja olyan szakképzési programok („skillsbridges”) kidolgozása, amelyek segítik a munkavállalókat és az álláskeresőket a foglalkoztathatóságuk javításában a zöld és digitális átállás során. Emellett az aktualizált terv továbbra is tartalmaz több, a digitális átállást – az egészségügyi ellátás és a közszolgáltatások terén, illetve egy rendkívüli mértékben biztonságos kommunikációs infrastruktúra létrehozásával – segítő beruházást a digitalizáció és az innováció területén.

(8)A 19. cikk (3) bekezdésének e) pontjában foglalt értékelési kritériumot illetően – a maximális pénzügyi hozzájárulás csökkentett összegét és az aktualizált tervet figyelembe véve – a zöld átálláshoz ténylegesen hozzájáruló intézkedések az aktualizált terv teljes allokációjának 68,8 %-át teszik ki (szemben az eredeti terv 60,9 %-os adatával). Ezen adatok számítása az (EU) 2021/241 rendelet VI. mellékletében meghatározott módszertannal összhangban történt.